runetrust/blame-folketinget-dk huggingface dataset:
Annette Lind (S), 2023-11-28:
Der stod også i Berlingske, at jeg ikke kommenterer på det, for så længe man er i forhandlinger, synes jeg sådan set ikke, at man skal snakke om den sag.
Det, som der er med plejehjemsbestyrelser, er jo, at der er rigtig mange forskellige måder at gøre tingene på, og der er rigtig, rigtig store friheder, som det er i dag.
Så i dag er der forsøgsordninger på mange måder, så der er meget at bygge på.
I Socialdemokratiet mener vi jo, som jeg også sagde i min ordførertale, at den grundlæggende ældrepleje skal betales af det offentlige, og det er vi jo også enige med SF i.
Så det tror jeg ikke at vi har ændret holdning til overhovedet.
Tilkøb er jo tit og ofte, hvis man vil have ekstra.
Katrine Daugaard (LA), 2023-11-28:
Nu talte jeg før om Arnepensionen og efterlønnen, som Socialdemokratiet jo er meget glad for, altså at trække raske mennesker ud af arbejdsmarkedet.
Det er jo ikke noget, der gør rekruttering eller situationen med den manglende arbejdskraft bedre.
Jeg har heller ikke set regeringen lægge op til f.eks. at putte sosu på positivlisten i forhold til udenlandsk arbejdskraft.
Jeg ser i det hele taget masser af tiltag, man kan lave i forhold til at få flere folk fra udlandet, som ikke bliver lavet.
Hvorfor sker der ikke noget?
Og hvorfor siger man på den ene side, at man gerne vil tiltrække mere arbejdskraft, og så hiver man på den anden side raske mennesker ud af arbejdsmarkedet?
Det giver da ingen mening.
Kim Edberg Andersen (NB), 2023-11-28:
Vi skal blive enige først, og så spørger vi de andre partier, siger man.
Jeg troede, at man spurgte Folketinget, og så blev der et bredt forlig.
Men man kan jo stå med sit forlig helt alene, og så kan man selvfølgelig ændre det efterfølgende.
Ordføreren var meget fast i kødet om, at folk skulle have lov til at trække sig tilbage fra arbejdslivet på en værdig måde – for så at rende ind i en ældrepleje, som set fra Nye Borgerliges synspunkt bestemt ikke er værdig på nogen som helst måde lige nu.
Så skal vi bare tage retorikken væk og sige: Så længe man stemmer og gør det aktivt, er det fint, og så skal man have værdighed, men lige så snart man har brug for ældrepleje og ikke ændrer sin stemme, har Socialdemokraterne det fint med at behandle ældre, som de gør nu?
Annette Lind (S), 2023-11-28:
Jeg synes, at den måde, vi gør det på, er meget værdig, når vi lader folk trække sig tilbage tidligere.
Nu ved jeg, at spørgeren er den sidste spørger lige her og nu,
Det klæder vores land, og vil klæde vores medarbejdere og kommunerne, at vi netop opnår enighed om det her område.
Så jeg glæder mig til, at vi ser udspillet.
Marlene Harpsøe (DD), 2023-11-28:
Først tak til Venstre for talen.
Jeg er selv kommet fra hjemmeplejen, før jeg kom i Folketinget, men jeg sidder også som formand for omsorgs- og sundhedsudvalget oppe i Helsingør, og nu ved jeg jo fra praksis, at der nogle gange er nogle ting – det er sådan nogle lavthængende frugter – som gør, at man som kommune står sådan lidt i vildrede og har brug for hjælp fra Christiansborg i forhold til at få udrullet nogle ting.
Tingene kunne glide så meget nemmere ude lokalt i forhold til at løse nogle af de her lokale problemer, bl.a. med rekruttering, hvis det var, at man fik noget hjælp.
Her tænker jeg bl.a. på dosisdispenseret medicin, som man må sige det går lidt langsomt med at få udrullet.
Der er kommuner, der virkelig bøvler med det.
Senest kunne jeg også læse om, at der nu er kommet en helt speciel brille til at dryppe øjne med, som også kan frigive tid i ældreplejen for medarbejderne og også give den enkelte borger noget mere selvbestemmelse over eget liv.
Det er jo fantastisk.
Skulle vi ikke sammen prøve at gøre noget mere, for at vi kommer i gang med at plukke nogle af de der lavthængende frugter med det samme?
For der skal så lidt til, hvis vi tager politisk ansvar.
Hans Christian Schmidt (V), 2023-11-28:
Det kan jeg meget enkelt svare ja til.
Marlene Harpsøe (DD), 2023-11-28:
Det er jeg selvfølgelig rigtig, rigtig glad for.
Men der er også brug for, at vi tager det her ansvar.
Jeg har jo tidligere taget bl.a. dosisdispenseret medicin op med ældreministeren.
Nu har jeg også stillet spørgsmål omkring de her særlige briller til øjendrypning.
Ude lokalt har vi virkelig brug for opbakning herfra.
Nu er det jo regeringen, der sidder og forhandler ældrelov i øjeblikket og skal blive enige med sig selv.
Kunne man ikke også lige blive enige med sig selv også på det her område i forhold til at skubbe på for, at man får igangsat nogle af de der mindre lokale løsninger, som har så stor betydning ude lokalt, med det samme?
Hans Christian Schmidt (V), 2023-11-28:
Jo, og jeg er sådan set bare taknemlig over, at der er nogle, der kommer med forslagene her.
Måske skulle vi i virkeligheden bygge en vidensbank op, for der er jo nogle folk, der har en kæmpe erfaring derude, som kunne sende forslag ind til os og dermed også sige: Hvis der er en åben linje ind, kunne vi måske komme med nogle forslag til, hvordan man gør det.
Så jeg er helt åben over for det.
Annette Lind (S), 2023-11-28:
Mig bekendt fik Nye Borgerlige ikke vredet armen rundt på ryggen i går eller i forgårs, inden finanslovsaftalen blev indgået.
Jeg synes, at man skal tænke sig lidt om, i forhold til hvad det er for et område, vi skal arbejde med her.
Det er et meget, meget bredt område, og vi har i Danmark tradition for at lave forligskredse, når vi snakker om folkeskolen, og når vi snakker om institutioner og mange andre områder, som har betydning.
Hvorfor laver vi forligskredse?
Det er jo selvfølgelig, for at vi ikke skal ændre meget afgørende love fra gang til gang.
Jeg synes bestemt, at vi skal diskutere det, og jeg lytter meget gerne til fru Kirsten Normann Andersen og fru Pia Kjærsgaard, og hvem der ellers ved noget om det her.
Det synes jeg også at vi skylder danskerne, men vi skylder også danskerne, at vi bliver enige først, og så kommer vi til at diskutere det med alle andre partier, og jeg håber virkelig, at det bliver et bredt forlig.
Kim Edberg Andersen (NB), 2023-11-28:
Det er de vildeste stråmand, der bliver hevet op lige nu.
Men rent matematisk er der det samme flertal nu som det, der åbenbart havde en god aftale før det sidste valg, og så har de bare kørt det igennem.
Der er et flertal, så lad nu være med at komme med stråmænd.
Det, der er fakta, er, at vi har en statsminister, der lovede noget i 2022, som hun ikke har holdt, og hun har ikke tænkt sig at holde det.
Og vi har en ordfører, der siger: Det kommer helt sikkert inden 2025.
For det bliver bare banket igennem, det bliver et diktat, medmindre Moderaterne bliver ved med at spytte medlemmer ud, som de gør lige nu.
Så når vi det jo ikke inden 2025, for så har I ikke et flertal.
Så kunne det ikke tænkes, at man trådte et skridt tilbage og ordføreren måske levede op til det, der blev sagt?
Ordføreren siger selv, at fru Pia Kjærsgaard er meget vidende på området, og fru Kirsten Normann Andersen er jo meget vidende på området.
Så skal man da tænke ud af boksen.
Tænk, hvis man nu bare havde inviteret de to mennesker, men det gør man ikke, for man ved, at det er nok med den brede regering hen over midten, som har lavet Danmarks bredeste finanslov, som jeg dog bliver nødt til at sige at man nok skal være med at forsøge at sælge på den måde, for er virkeligheden ikke, at vi andre, ligesom det altid er, kun havde den mulighed enten at sige ja eller stå udenfor?
Annette Lind (S), 2023-11-28:
Jeg er ked af den måde, som det bliver omtalt på i forhold til folk, der virkelig har knoklet på arbejdsmarkedet igennem rigtig, rigtig mange år.
Det er sådan, at vi har lavet nogle ordninger, der gør, at folk, der har knoklet et helt, langt arbejdsliv, siden de måske var meget unge, kan få lov til at trække sig tilbage med værdighed.
Det burde vi faktisk alle sammen synes var en rigtig god idé.
Det kan ikke passe, at nogen synes, at hvis man har haft et langt arbejdsliv – som f.eks. med Arnepensionen – man er kommet tidligt ud at arbejde, man har ydet deres, man har betalt skat, man har arbejdet over 40 år på arbejdsmarkedet og har brug for at kunne trække sig tilbage på en værdig måde, skal man ikke have mulighed for det.
Vi har en god økonomi i Danmark, og vi er rigtig mange mennesker, der arbejder.
Vi har den laveste arbejdsløshedsprocent nogen sinde, så det betyder ikke, at danskerne ikke vil arbejde.
Men de, der har arbejdet rigtig længe og hårdt, skal have mulighed for at trække sig tilbage med værdighed.
Katrine Daugaard (LA), 2023-11-28:
Jamen jeg er helt enig i, at det ikke er penge, vi mangler.
Vi har masser af penge, men vi mangler arbejdskraft.
Og det er 75 pct. af dem, der er på Arnepension, som selv ikke synes, at de er nedslidte.
Det er 88 pct. af dem, som er på efterløn, som betegner sig selv som værende ikkenedslidt.
Altså, kan vi ikke kalde det for det, det er?
Vi trækker raske mennesker ud af arbejdsmarkedet, alt imens ordføreren står og kalder på politik, der skaffer mere arbejdskraft.
Det er jo ikke det, I gør.
Annette Lind (S), 2023-11-28:
Regeringen har truffet nogle valg, som heller ikke altid har været populære.
Vi har bl.a. afskaffet store bededag for at få en arbejdsstyrke og få nogle timer, som man ikke ellers kunne finde.
Det er også sådan, at hvis det er, at man har arbejdet et langt arbejdsliv, og man måske ikke føler, at man er syg, så ved vi, at de, der har de korteste uddannelser, også er dem, der lever kortest.
Og derfor er det også sådan, at vi giver dem en værdig måde at trække sig tilbage på for at kunne få et liv efter arbejdslivet.
Mette Abildgaard (KF), 2023-11-28:
Tak for det.
Jeg må indrømme, at jeg blev en lille smule provokeret, da jeg hørte ordførerens tale, hvor ordføreren siger det her med: Jeg synes faktisk, vi diskuterer ældrepolitik for lidt.
Ja, så skulle I måske indkalde til nogle forhandlinger, så vi kunne få mulighed for at drøfte det lidt videre end bare ved temamøder og orienteringer og den slags.
Altså, vi skal jo derhen, hvor vi skal lave nogle forandringer, der gør en forskel for vores ældre i det her land.
Jeg har det på mange måder blandet med at kritisere ældreministeren, for ældreministeren har siddet et år og repræsenterer et parti, der ikke har det samme historiske ansvar, som Socialdemokratiet har, i den her sag.
Det var den 1. januar 2022, og nu snakker ordføreren om, om man kan nå det inden for lovkataloget i februar 2024.
Burde statsministeren ikke lige have nævnt det i nytårstalen: Hey, jeg vil i øvrigt lave en kæmpe reform af ældreområdet; I skal vide, at der kommer et lovforslag i februar 2024, hvis alt går vel?
Det er jo så uærlig politik at love noget i en nytårstale, årets vigtigste tale fra en statsminister, og så ikke at have leveret på det 2 år efter.
Det skylder Socialdemokratiet et svar på.
Annette Lind (S), 2023-11-28:
Altså, som jeg sagde, er jeg hundrede procent sikker på, at hvis der ikke var kommet valg, havde vi også haft den her ældrelov præsenteret, for vi var jo meget, meget langt med det.
Derfor er der selvfølgelig nogle ting, der skal diskuteres.
Men samtidig synes jeg da, at vi skal kigge på, hvornår det skal træde i kraft.
Der står, at det skal træde i kraft i 2025.
Det kommer vi helt hundrede procent sikkert til at nå.
Derfor synes jeg egentlig, der er meget Christiansborgsnak i diskussionen om, om vi skal vente en måned eller ej.
Mette Abildgaard (KF), 2023-11-28:
Det er ikke et spørgsmål om, om vi skal vente en måned eller ej; det er et spørgsmål om, at statsministeren, som altså havde den samme titel, som hun har, den dag vi står her i salen, den 1. januar 2022 lovede danskerne noget i sin tale.
Hun var statsminister dengang, hun er statsminister i dag.
Hun kunne ikke levere på det dengang, hun kan ikke levere på det nu.
Det gjorde man for flere år siden.
Og til det her med, at man var kommet så langt i den daværende regering, vil jeg sige, at hvis man virkelig var det, havde det også været lidt nemmere at gribe for den nuværende ældreminister og arbejde videre med – hvis man virkelig var så langt.
Jeg vil sige, at jeg aldrig nåede at blive indkaldt til nogen forhandlinger eller se noget materiale fra den daværende minister, der også var socialdemokrat.
Annette Lind (S), 2023-11-28:
Jeg kunne egentlig godt tænke mig at spørge den anden vej: Hvis det var sådan, at fru Mette Abildgaards parti skulle danne regering med to andre partier, ville det så ikke være vigtigt, at man var på samme niveau, i forhold til hvordan man så på tingene?
Det tager sin tid at diskutere de ting.
Det er jo ikke, fordi man er uenige på den måde, men det handler selvfølgelig om, at man skal være på bølgelængde.
Vi er tre vidt forskellige partier – det blev sagt helt fra start af – og samtidig med det har vi virkelig bevist med finansloven, at vi kan lave aftaler meget bredt i Folketinget.
Det kommer vi hundrede procent sikkert også til på det her område.
Pia Kjærsgaard (DF), 2023-11-28:
Nej, det kan jeg ikke rigtig forholde mig til.
Lotte Rod (RV), 2023-11-28:
Jeg vil gerne starte med at sige tusind tak til Pia Kjærsgaard for virkelig at brænde for det her område og for at rejse den her debat.
Jeg kan se på klokken, at jeg ikke når at holde min egen tale, så jeg tog lige ordet for at gribe chancen for at nå at læse min vedtagelsestekst højt, for det er den måde, den kan komme ind i forhandlingen på.
Så hermed et forslag til vedtagelse fra Radikale Venstre: Forslag til vedtagelse »Velfærd er at være noget for nogen.
Mennesket er og skal altid være et mål i sig selv.
Men de seneste 20 års styring gennem dokumentation og økonomiske incitamenter har skabt trange vilkår for værdigheden i ældreplejen: Vi har gjort mennesker til en opgave, der skal løses og tjekkes af i et skema.
Det vil vi lave om på.
Folketinget ønsker, at ældreplejen skal være god, og ønsker derfor en klar prioritering.
Vi vil lave en ny generationskontrakt med gode rammer for alle børn og unge og til gengæld differentiere i tilbuddene til ældre.
Fremover skal flere ældre betale dele selv for at kunne sikre en ordentlig hjælp til dem, der har brug for det.
Folketinget ønsker samtidig, at regeringen indkalder til forhandlinger om at sætte medarbejdere fri til at udfolde deres faglighed.
Det er ikke gjort med hensigtserklæringer, men kræver en helt anden politik baseret på tillid.«
Pia Kjærsgaard (DF), 2023-11-28:
Man har igennem lang tid, og måske specielt i den seneste tid, kunnet læse om rigtig mange nedskæringer på ældreområdet i kommunerne.
Bl.a har flere borgmestre, rigtig mange, af forskellig politisk observans været ude at råbe vagt i gevær.
Der bliver ligefrem sagt, at man ikke længere er stolt af den ældrepleje, man leverer i kommunerne, og i Dansk Folkeparti synes vi, at det er dybt bekymrende.
Og så kan det godt være, at ministeren vil sige, at det ikke kun handler om økonomi, og at der jo er en ny ældrelov på vej.
Det ser vi frem til at se.
Vi er faktisk efterhånden meget utålmodige, for det er meget længe siden, at anbefalingerne til en ny ældrelov lå færdig.
Nu har vi så lige hørt her i dag, at det altså ikke bliver foreløbig.
Der står i lovgrundlaget, at det faktisk skal behandles i februar måned.
Det tror jeg næppe vi når.
Når vi det, inden vi går ind i den mødefri periode?
Jeg synes, at man er noget bekymrede i forhold til, hvad det er, der skal ske.
Imens vi venter, lider ældreområdet i kommunerne stadig, og det handler altså også om økonomi.
Vi er glade for, at der med en finanslovsaftale for 2024, som lige kom her i går, er afsat flere midler til ældreområdet.
Det er et skridt i den rigtige retning, men det er langtfra nok.
Det har bl.a. FOA allerede været ude at sige.
Det er derfor, vi har indkaldt til den her forespørgselsdebat, og det er jo egentlig meget passende, at den kommer i dag, af to årsager.
Dels er der lige indgået en finanslovsaftale, hvor der er givet nogle penge, javel, til ældreområdet – langt fra nok – dels får vi her at vide, og det må jeg altså sige har overrasket mig her til formiddag, at den der ældrelov, som vi taler og taler om, ikke rigtig bliver til noget for nuværende.
Vi er her for at få nogle svar på, om regeringen og ministeren agter at gøre noget her og nu ved de nedskæringer, vi i de seneste år har set på ældreområdet.
Vi hører hele tiden, at penge er der nok af.
Vi synes, at nogle af dem skal ud til kommunerne, og at de skal øremærkes ældreområdet.
Og i forhold til det der med, at man for nogen tid siden gentagne gange på TV 2 spurgte ældreministeren om, om ministeren selv ville være tryg ved at sende sine pårørende på plejehjem, vil jeg faktisk godt høre det svar i dag.
For vi hørte det ikke på TV 2, selv om der blev spurgt rigtig mange gange om det.
Så lad os få en god debat, og lad os gøre det til gavn for vores ældre medborgere.
Pia Kjærsgaard (DF), 2023-11-28:
Jeg synes, ministeren holdt en tale, hvor man bare sidder og nikker og siger ja, ja, ja.
Men så er mit spørgsmål igen til ministeren: Bliver det i den her regerings levetid, at der kommer en ældrelov?
For det er da fuldstændig rigtigt, at det er de store tandhjul og alt det der, man kan sige, men nu er der altså gået 2 år, siden statsministeren, som er statsminister for den her regering, sagde, at der skulle komme en ældrelov – 2 år, og der er stadig væk ikke sket noget.
Som jeg sagde, fik vi i dag at vide, at den stadig væk var på trapperne, som vi har hørt så meget om.
Vi bliver simpelt hen nødt til at kræve det af ministeren, så vi ikke igen skal stå her om 2 måneder.
For det kommer vi ellers til at gøre.
Vi rejser en ny forespørgselsdebat, hvis ikke der sker noget.
Vi indkalder til samråd, presser ministeren, for det bliver vi simpelt hen nødt til.
Så må ministeren presse – for jeg tror måske, det er det, der skal til – de to øvrige regeringspartier, og så må I se at blive enige, for det her går simpelt hen ikke.
Så er jeg altså meget imod, at ministeren hele tiden siger »den kommunale selvbestemmelse« osv. osv. Det er herindefra, pengene skal komme, og det drejer sig også om penge, minister – det gør det!
Katrine Daugaard (LA), 2023-11-28:
Jeg er også enig i, at udfordringerne med ældrepleje ikke kan reduceres til et spørgsmål om penge.
Så lad mig spørge ind til noget andet.
Ministeren kommer ind på den manglende arbejdskraft, og her undrer det mig, hvis arbejdsudbud er den nye valuta, som vi har hørt flere fra regeringen udtale, at regeringen har gang i så mange tilbagetrækningsordninger.
Altså, vi ser jo ikke regeringen levere på det her med arbejdskraft.
Kunne I være interesseret i at komme med nogle lidt større ambitioner i forhold til arbejdsudbud?
Mette Kierkgaard (M), 2023-11-28:
Jamen jeg er sådan set ikke enig i, at regeringen ikke er ambitiøs i forhold til at levere arbejdsudbud.
Vi har jo egentlig leveret mere arbejdsudbud i den første periode her, end man har gjort i de foregående år.
Jeg mener, vi leverer mere arbejdsudbud, og nu snakker jeg specifikt om ældreområdet.
Lige nu er der igangværende trepartsforhandlinger, hvor vi fra regeringens side har peget på, at det skal være menneskene ude i den borgernære velfærd, herunder sosu'er, som skal have hjælpen.
Vi kigger ind i velfærdsteknologi, og det er i øvrigt også noget af det, der er en af takterne, som er beskrevet i forbindelse med finansloven – velfærdsteknologi, som jo også kan frigive noget arbejdskraft.
Sådan er der faktisk flere ting, så jeg mener ikke, at vi ikke ambitiøse i forhold til arbejdskraftudfordringen.
Marlene Harpsøe (DD), 2023-11-28:
Først tak til ældreministeren for en ganske fin og sympatisk tale her fra talerstolen.
Men jeg har det også lidt ligesom fru Pia Kjærsgaard, altså: mere handling, mindre snak.
Vi snakker, og vi snakker.
Det er jo regeringen, der har forhandlingsmandatet til at tage initiativ til, at vi rent faktisk bliver indkaldt til forhandlinger.
Og nu har det kørt i 2 år, og i mellemtiden har man holdt borgerne hen og man har holdt medarbejderne på ældreområdet hen med snak og snak, og nu hører jeg så, at de her forhandlinger igen er skubbet til efter nytår.
Jeg synes på ingen måde, det er rimeligt over for de borgere, der står derude, og de medarbejdere, der står derude, der trygler os om at handle på det her nu.
Derfor vil jeg gerne høre ministeren, om ministeren kan garantere, at vi så i det mindste forhandler i januar måned om en ny ældrelov.
Kan ministeren garantere det?
Mette Kierkgaard (M), 2023-11-28:
Tak for spørgsmålet.
Et af de spørgsmål, fru Pia Kjærsgaard stiller, er jo, hvornår ældreudspillet kommer.
Det er rigtigt, som jeg også har været ude at sige i dag, at det kommer i starten af det nye år.
For det er også rigtigt, at jeg for en måned siden sagde, at jeg forventede, at det kom her før jul.
Jeg må simpelt hen bare sige, at årsagen til, at det er blevet skubbet, er, at jeg simpelt hen ikke vil gå på kompromis med at få leveret hele pakken med.
Nu kom jeg jo ind for 1 års tid siden, og statsministeren var også i spørgetiden i dag inde på årsagen til, at det har taget noget tid, og den er, at der har været en lang, inddragende proces.
Jeg har også været igennem en inddragende proces, for vi har hævet ambitionerne, og det afspejles også i, at vi er rundt og snakker og inddrager, og vi sørger for at komme hele vejen rundt, så vi virkelig får vendt ældreplejen og styringen og forvaltningen helt oppefra og ned, så det bliver en tillidsreform.
Thomas Danielsen (V), 2023-11-28:
Tak for det.
Nu udtrykte ordføreren sig meget kortfattet, og jeg blev lidt overrasket over, at ordføreren ønskede sagen tilbage i udvalget.
Jeg havde ikke lige fået et praj om, at man af en eller anden årsag, som stadig er mig ubekendt, ville have den tilbage.
Hvis nu ordføreren kunne sætte nogle ord på, hvad årsagen er, og hvad det er for nogle bilag, man henviser til, så ville det være behjælpeligt, for på nuværende tidspunkt kan jeg bestemt ikke anbefale, at man fører den tilbage til behandling i udvalget, også af den grund, at vi jo ønsker at give virksomhederne en fair tidsfrist til at kunne indrette sig efter den lovgivning, vi vedtager.
Så jeg er simpelt hen ikke bekendt med, hvad det er for nogle oplysninger, som ordføreren henviser til som årsag til, at sagen skulle tilbage i udvalget.
Jette Gottlieb (EL), 2023-11-28:
Det drejer sig om et udvalg, der vedrører postomdeling i PostNord, og der har vi fået et bilag, som giver nye oplysninger om vilkårene i Post Danmark.
Thomas Danielsen (V), 2023-11-28:
Der er to dele i det her.
Vi har jo lavet en postaftale, som er en liberalisering af hele postområdet.
Den kører i det ene spor, og den kommer selvfølgelig til at have alle de fordele, der nu engang er ved, at man liberaliserer postvæsenet.
Så er der et andet spor, hvor jeg som transportminister selvfølgelig inddrager Folketinget.
Det er jo set med den kasket på, at vi er ejere af PostNords virksomhed.
Og det er jo korrekt, at hvis jeg modtager oplysninger om PostNord, deler jeg dem naturligvis med transportordførerne.
Men jeg kan ikke se, at det skulle være udslagsgivende for vedtagelsen af postloven.
Men formand, kan vi sige noget om, hvornår vi kan have den i salen igen, hvis vi udsætter den?
Mette Kierkgaard (M), 2023-11-28:
Jeg deler jo udfordringsbilledet, i forhold til at der er kæmpe sprækker i vores velfærd.
Jeg vil gerne sige, at vi ikke kun snakker; vi arbejder.
Det er jo et kæmpe reformspor, som er i gang, og det handler for mig om at gøre det med ordentlig kvalitet.
Jeg er 51 år, og ligesom jer har jeg også haft fornøjelsen af at arbejde i en del år, så jeg ved også godt, at det er bedre at gøre det ordentligt end at lave noget sjusk.
Og det er simpelt hen det, jeg er optaget af.
Det er bare for at sige, at man selvfølgelig godt kan være optaget af proceduremæssige ting, i forhold til hvornår udspillet fremsættes, men i forhold til hvornår lovgivningen kommer til at træde i kraft, kommer det, at vi skyder udspillet til starten af det nye år, ikke til at have nogen betydning.
Det er stadig væk planen, at det sker i 2025.
Thomas Danielsen (V), 2023-11-28:
Hvis vi kan arbejde hurtigt, sådan at de berørte virksomheder bliver behandlet på ordentlig vis, vil jeg anbefale, at den går tilbage i udvalget.
Men så håber jeg, der er respekt for mit ønske om en hurtig sagsbehandling, sådan at vi snarest kan få den i salen igen, eventuelt på torsdag.